Miss Universe 1971

Ang Miss Universe 1971 ay ang ika-20 edisyon ng Miss Universe pageant, na ginanap sa Miami Beach Auditorium sa Miami Beach, Florida, Estados Unidos noong Hulyo 24, 1971.

Pagkatapos ng kompetisyon, kinoronahan ni Marisol Malaret ng Porto Riko si Georgina Rizk ng Libano bilang Miss Universe 1971. Ito ang kauna-unahang tagumpay ng Libano sa kasaysayan ng kompetisyon. Nagtapos bilang first runner-up si Toni Rayward ng Australya, habang nagtapos bilang second runner-up si Pirjo Laitila ng Pinlandiya.

Mga kandidata mula sa 60 bansa at teritoryo ang lumahok sa kompetisyong ito. Pinangunahan ni Bob Barker ang kompetisyon sa ikalimang pagkakataon, samantalang si June Lockhart ang nagbigay ng komentaryo sa buong kompetisyon. Nagtanghal ang grupong The Singing Lettermen sa edisyong ito.

Kasaysayan

Pagpili ng mga kalahok 
Ang mga kalahok mula sa 60 mga bansa at teritoryo ay napili upang kumalahok sa kompetisyon. Isang kandidata ang nailuklok upang kumatawan sa kanyang bansa/teritoryo matapos maging isang runner-up sa kanyang kompetisyong pambansa, at dalawang kandidata ang nailuklok matapos ang pag-urong ng orihinal na kalahok.

Mga pagpalit 
Iniluklok ang first runner-up ng Miss Virgin Islands 1971 na si Cherri Creque bilang kandidata ng Kapuluang Birhen ng Estados dahil lumagpas sa age requirement ang Miss Virgin Islands 1971 na si Utha Williams. Si Williams ay 28-taong gulang sa panahon ng kompetisyon. Dapat sanang kakatawan sa bansang Italya si Miss Italy 1970 Alda Balestra. Subalit, napagdesisyunan ng organizer ng Miss Italia na si Enzo Mirigliani na hindi ipadala si Balestra sa Miss Universe dahil ayon sa kanya, hindi kailanman isinasaalang-alang ng mga huradong Amerikano ang mga kandidatang ipinapadala ng Italya sa kompetisyon. Dahil dito, kaagad na nagdaos ng isa pang kompetisyon ang isa pang organizer na si Mario Pedreti upang magpadala ng kandidatang Italyana sa Miss Universe. Nanalo si Mara Palvarini sa kompetisyong ito. 

Nagulat si Palvarini nang malaman nito ang patakaran ng Miss Universe na hindi maaaring sumali ang mga babaeng kasal na sa kompetisyon. Kung kaya't sa araw ng kanyang kasal, tatlong araw pagkatapos ng kanyang pagkapanalo bilang Miss Italy, ipinatigil ni Palvarini ang kanyang kasal upang makasali sa Miss Universe sa Miami. Ang kanyang kasintahan, ang Italyanong arkitekto na si Mario Pacchioni, ay buong pusong sumang-ayon sa kanyang paglahok sa Miami.

Mga pagbalik at pag-urong sa kompetisyon 
Bumalik ang mga bansang Taylandiya, Trinidad at Tobago, at Kapuluang Birhen ng Estados Unidos sa edisyong ito. Huling sumali noong 1966 ang Trinidad at Tobago, noong 1968 ang Kapuluang Birhen ng Estados Unidos, at noong 1969 ang Taylandiya. Hindi sumali ang mga bansang Ceylon, Czechoslovakia, Dinamarka, Hong Kong, Paragway, at Tsile sa edisyong ito. Hindi sumali si Marit Tomassone ng Paragway dahil sa hindi isiniwalat na dahilan. Hindi sumali ang mga bansang Ceylon, Czechoslovakia, Dinamarka, Hong Kong, at Tsile matapos na mabigo ang kanilang mga organisasyong pambansa na magdaos ng kompetisyong pambansa o magtalaga ng kalahok.

Inimbitahan rin ang bansang Tsina upang kumalahok sa edisyong ito, ngunit nabigo rin ang bansa na magpadala ng kandidata.

Mga resulta

Mga pagkakalagay

Mga espesyal na parangal

Kompetisyon

Pormat ng kompetisyon 
Ilang pagbabago ang inimplementa sa edisyong ito. Ang bilang ng mga semifinalist ay ibinaba sa 12 kumpara sa 15 ng mga nagdaang taon. Ang mga resulta ng paunang kompetisyon at ng closed-door interview ang nagpasiya sa napiling 12 mga semifinalist. Kumalahok sa swimsuit competition at evening gown competition ang 12 mga semfinalist, at kalaunan ay napili ang limang pinalista na sumabak sa final interview.

Komite sa pagpili 

 Edilson Cid Varela – Mamamahayag na Brasilenyo
 Dong Kingman – Intsik-Amerikanong pintor
 Earl Wilson – Kolumnistang Amerikano
 Eileen Ford – Modelong Amerikano at tagapagtayo ng Ford Models
 Yousuf Karsh – Kanadyano litratista at awtor
 Line Renaud – Mangaawit na Pranses
 Itsuroh Watanabe – Pangulo ng Japan-America Association
 George Fowler – Amerikanong abogado at Dating Pangulo ng New York State Human Rights Commission
 Jean‐Louis Lindekens – Kolumnistang Belhiko
 Margareta Arvidsson – Miss Universe 1966 mula sa Suwesya

Mga kandidata 

60 kandidata ang lumahok para sa titulo.

Mga tala

Mga sanggunian

Panlabas na kawing 

 

1971
Miss Universe